## El Consell demana al Govern central la declaració com a zones greument afectades per una emergència de protecció civil per als municipis damnificats per la dana Alice

*** El Consell reclama que s’activen de manera urgent, en coordinació amb la Generalitat, les mesures de suport necessàries per a pal·liar les conseqüències catastròfiques sobre béns i infraestructures
* La Generalitat insta l’executiu central a actuar amb urgència davant la intensitat, l’extensió i els efectes del temporal patit per la Comunitat Valenciana entre el 9 i el 14 d’octubre**

El Consell ha acordat sol·licitar al Govern d’Espanya la declaració com a zones afectades greument per una emergència de protecció civil per a tots els municipis de la Comunitat Valenciana damnificats pel temporal associat a la dana Alice.

L’acord arreplega que, entre el 9 i el 14 d’octubre d’enguany, la Comunitat Valenciana es va vore afectada per un episodi meteorològic d’una intensitat, extensió i abast inusitats, amb registres de precipitació acumulada que han superat àmpliament els 250 litres per metre quadrat en 24 hores en moltes localitats, així com vents fortíssims, que han afectat milers de ciutadans i ciutadanes pel que fa a la vivenda, als estris, a la seua capacitat de transport o a l’accés als servicis bàsics.

L’acord incorpora una relació de 420 municipis per complir algun dels paràmetres següents: estar inclòs en una zona amb emergència declarada o en situació d’alerta roja o taronja durant el temporal.

Per això, reclama al Govern central que s’activen, en coordinació amb la Generalitat, les mesures de suport previstes en la Llei del Sistema Nacional de Protecció Civil i en la normativa complementària amb la finalitat de pal·liar les conseqüències catastròfiques sobre béns i infraestructures.

A més, el text també fa referència als significatius danys en béns i infraestructures, entre els quals cita explotacions agrícoles, vehicles, camins rurals, edificis municipals i locals comercials, així com vivendes i estris domèstics de primera necessitat.

En este sentit, subratlla que estos danys han sigut corroborats pels servicis tècnics de la Generalitat, així com per les diferents corporacions locals afectades, la qual cosa confirma la magnitud de l’impacte i la necessitat urgent d’activar els mecanismes previstos en el marc legal vigent.

En este context, i donada la intensitat del temporal, la superfície i el nombre de persones afectades pel mateix i els efectes catastròfics que ha originat, el Consell estima que compel·lix l’activació de mesures que ajuden a pal·liar els danys, ja que han de ser reparats amb la màxima urgència per a poder atendre les necessitats bàsiques de les persones damnificades.

Fecha: 21/10/2025